ການເຈລະຈາ ສັນຕິພາບ ຊີເຣຍ ທີ່ຢຸດເຊົາ ມາໄລຍະນຶ່ງ ຈະເລີ້ມຄືນອີກ ໃນອາທິດໜ້າ
ທູດພິເສດ ສປຊ ທ່ານ Staffan de Mistura ກ່າວວ່າ ການເຈລະຈາສັນຕິພາບ ທີ່ໂຈະໄວ້ ເມື່ອວັນທີ 3 ກຸມພານັ້ນ ຈະເລີ້ມຄືນອີກ ໃນອາທິດໜ້ານີ້.
ທູດພິເສດຂອງອົງການສະຫະປະຊາຊາດຮັບຜິດຊອບກ່ຽວກັບ ເລື້ອງຊີເຣຍລາຍງານວ່າການຢຸດເຊົາການເປັນປໍລະປັກກັນຫຼື ການຢຸດຍິງ ຢູ່ໃນຊີເຣຍ ສ່ວນໃຫຍ່ແລ້ວ ແມ່ນຍັງໄດ້ຮັບການ ເຄົາລົບຢູ່ ດັ່ງນັ້ນ ການເຈລະຈາທາງດ້ານການເມືອງ ທີ່ແນໃສ່ ເພື່ອຍຸດຕິສົງຄາມກາງເມືອງ ທີ່ດຳເນີນມາເປັນເວລາຫ້າປີ ຈະ ເລີ້ມຄືນອີກ ໃນອາທິດໜ້ານີ້ ຕາມທີ່ໄດ້ວາງແຜນໄວ້ ທູດພິເສດອົງການສະຫະປະຊາຊາດ ທ່ານ Staffan de Mis- tura ກ່າວວ່າ ການຢຸດເຊົາການເປັນປໍລະປັກກັນ ຢູ່ໃນຊີເຣຍ ທີ່ໄດ້ດຳເນີນມາເປັນເວລາຫົກມື້ແລ້ວໂດຍໃຫ້ຂໍ້ສັງເກດວ່າຄັ້ງ ນີ້ແມ່ນເປັນຊ່ວງເວລາ ທີ່ມີຄວາມສະຫງົບ ດົນທີ່ສຸດໃນໄລຍະ ທີ່ເກີດສົງຄາມຫ້າປີຢູ່ຊີເຣຍ ທ່ານກ່າວວ່າ ລະດັບຂອງຄວາມຮຸນແຮງໄດ້ຄ່ອຍໆຫຼຸດລົງແລະຂໍ້ຕົກລົງໃຫ້ຢຸດເຊົາການ ເປັນປໍລະປັກກັນ ໂດຍສ່ວນໃຫຍ່ແລ້ວ ແມ່ນຍັງໄດ້ຮັບການເຄົາລົບຢູ່ ອັນນັ້ນ ແມ່ນເປັນ ຂ່າວດີສຳລັບຊາວຊີເຣຍຫລາຍໆຄົນ ທ່ານກ່າວວ່າ ແຕ່ບໍ່ເປັນຈັ່ງບຸນ ພວກເຮົາຕ້ອງໄດ້ຍອມຮັບ ບໍ່ຕ່າງຫຍັງກັບ ການຢຸດເຊົາ ເປັນປໍລະປັກກັນຫລືການຢຸດຍິງໃນທຸກໆເທື່ອ ແລະໃນຄັ້ງນີ້ເປັນການສະເພາະ ກໍຍັງມີ ຫລາຍໆບ່ອນຢູ່ ທີ່ການສູຸ້ລົບກັນ ຍັງດຳເນີນຕໍ່ໄປ ຮວມທັງ ຢູ່ໃນບາງເຂດ ຂອງແຂວງ Hama, Homs, Latakia ແລະນະຄອນຫຼວງ Damuscus ແຕ່ການສູ້ລົບເຫຼົ່ານີ້ແມ່ນ ໄດ້ຮັບການຄວບຄຸມແລ້ວ ທ່ານ de Mistura ກ່າວວ່າ ເຈົ້າໜ້າທີ່ອົງການສະຫະປະຊາຊາດໄດ້ຕິດຕາມເບິ່ງສະຖາ ນະການຢ່າງໃກ້ຊິດວ່າ ແມ່ນຫຍັງແທ້ ໄດ້ເກີດຂຶ້ນ ຢູ່ທາງພາກພື້ນດິນ ເມື່ອມີການລະບຸ ກ່ຽວກັບການເປັນປໍລະປັກແລະສະຖານະການທີ່ຮຸນແຮງຊຶ່ງອາດຈະເກີດຂຶ້ນ ທ່ານກ່າວ ວ່າ ພວກເຈົ້າໜ້າທີ່ແມ່ນໄດ້ພາກັນເຄື່ອນໄຫວຢ່າງໄວວາ ເພື່ອຊອກຫາທາງໃຫ້ພັກຝ່າຍ ທີ່ເປັນຄູ່ປໍລະປັກຫລຸດຜ່ອນສະຖານະການລົງ ກ່ອນທີ່ຈະຄວບຄຸມບໍ່ໄດ້